<classify> SERIKALI imetengua uamuzi wa kuzifutia kaya 410 zilizovamia shamba linalomilikiwa na Kampuni ya Agric Evolution T Ltd la Singu wilayani Babati mkoani Manyara. Imeitaka Halmashauri ya Mji wa Babati, kupima ardhi iliyojengwa nyumba hizo na kuwapatia ekari 829 na hati za kumiliki kisheria.Agizo hilo lilitolewa jana na Waziri wa Ardhi, Nyumba na Maendeleo ya Makazi, William Lukuvi, alipokutana na uongozi wa Mkoa wa Manyara na baadaye kuzungumza na wananchi wanaozunguka shamba hilo la Kijiji cha Arri na Sigino lililokuwa na mgogoro wa muda mrefu tangu mwaka 1926.Mkutano huo ulifanyika ofisi ya Kijiji cha Singu. Lukuvi alisema badala ya kuwa wavamizi, sasa wananchi hao watamiliki ardhi hiyo kisheria na kuingizwa kwenye mchoro wa mpango mji, uliopendekezwa na kupitishwa na Baraza la Madiwani la Mji wa Babati mwaka 2006, ambapo ilitangaza eneo hilo kuwa ni mji na kutakiwa kupangwa upya ili wananchi wapate hati ya makazi ya kuishi.Nyumba zilizohakikiwa ni 410 zisiongezeke warasimishwe, mwenye nyumba ndogo apimiwe kiwanja na mwenye nyumba kubwa ili wapewe hati ili nao waishi kama watu wengine wanaotakiwa kuishi mjini wakiwa na hati, alisema Lukuvi. Kwa mujibu wake, kaya 332 zinazomiliki nyumba 410 baadhi yao walikuwa wakijishughulisha na kilimo kama maisha yao watapatiwa ardhi ekari 829 kutoka katika shamba la mmiliki huyo ili waendeleze kilimo chao kidogo.Ekari hizo 829 hazitapewa kaya 332 pekee, bali kutafanyika uhakiki wa kuwatambua watu wanaotegemea maisha yao katika kilimo na sio watu waliokodisha mashamba kutoka mijini na kujiongezea kipato, bali watapewa wananchi masikini wakazi wa Babati ambao watagawiwa bure. Alisema serikali imeangalia pia upande wa fidia kutoka Shirika la Umeme Tanzania TANESCO, itakayolipwa kwa wananchi 40 wanaopitiwa na njia ya umeme.Kwamba kati ya Sh milioni 302 zilizotengwa kulipwa mmiliki wa shamba hilo, wananchi hao watapata asilimia 52 sawa na Sh milioni 154.88. Katika makubaliano hayo, Lukuvi alisema mmiliki atalipwa asilimia 48 sawa na Sh milioni 147. Aliwataka wananchi kuwa watulivu katika kutekeleza agizo hili ili lianze wakati wa mazao yamevunwa mashambani.Ekari zote 829 upande wa Babati Vijijini hazitapangwa kiwanja, zote zitatumika kwa kilimo kwa sababu ninyi wananchi hapa masikini mmefukuzwa hamtakiwi kulima, mtalima wapi ili ukae na nyumba yako peke yako sasa mtakwenda kulima katika ekari hizo kule Babati Vijijini, alisema Lukuvi. Alisema kama ingekuwa ni kwa kutumia sheria wananchi hawakuwa na fidia ya aina yoyote na wangelazimika kuvunjiwa nyumba zao, kwa kuwa ni wavamizi wa eneo la shamba lililokuwa limemilikiwa kisheria tangu 1926.Alisema mmiliki halali wa shamba hilo, hayati Luteni Kanali Richard Cooper, mwaka 1978 Rais Mwalimu Julius Nyerere alilifuta shamba hilo na mwaka 1982 Kampuni ya Bia, iliomba shamba hilo na kumilikishwa kwa hati. Serikali ilipobinafsisha mashirika ya umma, iliiuzia kampuni binafsi ya bia na ikaanza kuuza mashamba yake ikiwemo la Singu, ambako mwaka 2011 waliuza kwa Kampuni ya Agric Evolution T Ltd likiwa na ekari 3,113.5.Wakati likinunuliwa, baadhi ya watu walikuwa na nyumba zao. Shamba lilikuwa na hati miliki ya serikali ambayo haijafutwa. Mmiliki wa Shamba la Singu, David Bategereza wa Kampuni ya Agric Evolution T Ltd ya Arusha alisema kwa kutii mamlaka na kwa kupenda amani, amekubaliana na uamuzi huo na yuko tayari kutoa ushirikiano pale itakapobidi.  <topic>: KITAIFA 